
Γιορτή Καλαμποκιού στον Σ.Σ. Μουριών – Η παράδοση συναντά τη γευσιγνωσία 
Κάθε περίοδος συγκομιδής του καλαμποκιού στο χρυσοκίτρινο κάμπο του λεκανοπεδίου των Μουριών είναι και μια πρόσκληση για ένα πανηγύρι γεύσεων, που προβάλλει την αγροτική ταυτότητα της περιοχής και την πολιτιστική της κουλτούρα και αποτελεί, ταυτόχρονα, έναν ελάχιστο φόρο τιμής στους  τοπικούς παραγωγούς οι οποίοι ασχολούνται συστηματικά με την καλλιέργεια καλαμποκιού και φροντίζουν χρόνο με τον χρόνο για τη βελτίωση των ποιοτικών του χαρακτηριστικών. 
Ο Δήμος Κιλκίς και ο Πολιτιστικός Σύλλογος ‘’ Το Μπέλλες’’ δίνουν φέτος μια πιο φρέσκια πινελιά στη Γιορτή Καλαμποκιού, εμπλουτίζοντας τα παραδοσιακά της γνωρίσματα με δημιουργικές μαγειρικές και γαστρονομικά παιχνίδια για παιδιά, που πέρα από την υψηλή διατροφική αξία του προϊόντος, αναδεικνύουν και την πολυμορφικότητά του σε μαγειρικές και ζαχαροπλαστικές συνταγές. 
Η Γιορτή Καλαμποκιού θα πραγματοποιηθεί το Σάββατο 18 Ιουλίου στον Σιδηροδρομικό Σταθμό Μουριών στις 21:00 με επίκεντρο την πλατεία του οικισμού, όπου έχουν προγραμματιστεί μαγειρικές επιδείξεις, από επαγγελματίες σεφ, εργαστήριο για παιδιά και πρωτότυπα κοκτέιλ με καλαμπόκι και τσίπουρο!
Ο μετρ της γαστρονομίας Γιώργος Παλησίδης με τη βοήθεια των σεφ Pasquale Lembo, της Έφης Νίνου, του Ζαχαρία Παπαγεωργίου αναλαμβάνει να εκπαιδεύσει τους μικρούς επίδοξους σεφ σε παρασκευές φαγητών (καλαμπότο), νόστιμων σαλατών αλλά και επιδορπίων, με βάση το καλαμπόκι.
Ο Δήμος Κιλκίς και ο Πολιτιστικός Σύλλογος ‘’Το Μπέλλες’’ προσκαλούν τους πολίτες και τους επισκέπτες από την ευρύτερη περιοχή του λεκανοπεδίου στη Γιορτή Καλαμποκιού, σε μια ξεχωριστή γαστρονομική και πολιτιστική εμπειρία,που συνδυάζει  γευσιγνωσία, παράδοση, διασκέδαση και τη ζεστή φιλοξενία των κατοίκων και των παραγωγών του Σ.Σ. Μουριών. 
